**Årsmelding 2021. Kommunestyregruppa til Alver Arbeidarparti**

Kommunestyregruppa:
Kommunestyregruppa til Alver Arbeidarparti består av sju valte representantar:
Øyvind H Oddekalv, Nina Bognøy, Ståle Hauge, Jostein Borlaug, Anne Grete Eide, Kirsti Gjetle Floen og Tormod Skurtveit. Møtande vararepresentantar har vore Hogne Brunborg, Astrid Namtvedt Sylta og Pål Inge Fosse Hopland.

Øyvind H Oddekalv er valt til varaordførar for valperioden 2019-2023, og er gruppeleiar. Kommunestyret hadde 8 møte i 2020 og det vart behandla 175 saker. I tillegg var det to dagars opplæring for representantane i januar og eitt temamøte der byvekstavtalen vart presentert.

Gruppemøte:
I 2020 har vi hatt gruppemøte framfor kommunestyre- og formannskapsmøta. I desse møta har ein og teke opp saker som skal handsamast i dei ulike utvala. Dette er arenaen der dei ulike sakene blir gjennomgått av medlemmene i dei ulike utvala og der gruppa har drøfta dei ulike sakene. Leiar i lokallaget og første varamedlem har òg vore invitert til gruppemøta.

Representasjon:
Øyvind H Oddekalv (varaordførar) og Nina Bognøy er medlemmer i formannskapet. Formannskapet har hatt 12 møte, og har behandla 126 saker. Frammøtte vararepresentantar har vore Anne Grete Eide og Jostein Borlaug. I tillegg har formannskapet hatt eit informasjonsmøte om Knarvik-planen (saman med utval for næringsutvikling og drift og utval for areal, plan og miljø). Det har og vore tre samlingar der budsjett og økonomiplan var tema. Formannskapet er òg styringsgruppe for byvekstavtalen, her har det vore gjennomført 3 møte.

Ståle Hauge (leiar) og Kirsti Gjetle Floen er medlemmer i utval for helse og omsorg. Her har Kjersti Vikebø Nesse møtt som vararepresentant. Det har vore halde 8 utvalsmøte og behandla 83 saker.

Jostein Borlaug er medlem i utval for oppvekst, kunnskap og kultur. Det har vore halde 7 utvalsmøte og behandla 66 saker.

Tormod Skurtveit er medlem i utval for næringsutvikling og drift. Her har Astrid Namtvedt Sylta møtt som vararepresentant. Det har vore 10 utvalsmøte og behandla 102 saker.

Anne Grete Eide (nestleiar) er medlem i utval for areal, plan og miljø. Det har vore 12 utvalsmøte og behandla 180 saker. Utvalet er òg styringsgruppe for ulike overordna planar, her har det vore to møte.

I tillegg har kommunestyrerepresentantane og nokre vararepresentantar møtt som medlemmer av ulike styre, representantskap og samarbeidsutval i løpet av 2021.

Vurdering:
Året har vore sterkt prega av koronasituasjonen og fleire møta måtte gjennomførast digitalt på Microsoft Teams. Møtet i formannskapet 12. mars 2020 vart avslutta midtvegs, og den kommunale kriseleiinga sette seg saman. Formannskapet har i fleire av møta diskutert ulike tiltak og i periodar har det vore ein lokal koronaforskrift i funksjon, sjølv om kommunen i stor grad har følgd dei nasjonale retningslinjene.

Samarbeidspartia Sp, AP, KrF og H har hatt faste møte framfor kommunestyre- og utvalsmøta. Til grunn for dette samarbeidet ligg den politiske plattforma som partia signerte i november 2019. I tillegg slutta FrP seg til samarbeidspartia i arbeidet med budsjett og økonomiplan. I hovudsak har dette samarbeidet vore godt, men i nokre saker har Sp valt å bryte med dei andre samarbeidspartia (m.a. plan for forvaltningskontroll, Åsheim skulekrins).

Budsjett- og økonomiplanprosessen har vore særs krevjande dette året. Prosessen vart noko «amputert» grunna koronasituasjonen og grunna den økonomiske situasjonen til kommunen la rådmannen fram eit framlegg som samarbeidspartia ikkje kunne akseptere (m.a. innføring av eigedomsskatt på hus og hytter, store kutt i helse- og omsorgstilbodet, kutt i lærarstillingar m.m.). Sjølv om prosessen var krevjande kunne samarbeidspartia og FrP leggje fram eit framlegg i desember som likevel vart bra.

Utvalde saker som har vore til handsaming i kommunestyret:

* Byvekstavtale for Bergensområdet 2019-2029, inkl. lovlegkontroll av vedtaket
* Ulike reglement, vedtekter og retningslinjer for kommunale tenester
* Endringar i politisk reglement og styringsstruktur, inkl. forskrift om folkevalde sin rett til godtgjering og utgiftsdekking i Alver kommune
* KDP for Meland, temarullering areal for havbruk. Planen vart send til KMD for endeleg avgjerd.
* Planstrategi for Alver kommune 2019-2023
* Lokal aktivitetspakke for næringslivet knytt til koronaviruset
* Vedtak for å førebyggje og avgrense koronasmitte, inkl. justeringar (lokal koronaforskrift)
* Alkoholpolitisk plan for Alver kommune 2020-2024
* Samarbeidsavtaler mellom Alver kommune og Alver idrettsråd og Alver kulturråd
* Vindkraft på land – uttale
* Val av meddommarar til ulike domstolar
* Dagsturhytter – plassering
* Forskrift om opptaksområde for grunnskulane i Alver kommune
* Ulike temaplanar
* Plan for forvaltingskontroll og plan for eigarskapskontroll
* Stillingsstopp
* Kommunalt tilskot til politiske parti
* Prioritering av søknader om spelemidlar 2021
* [Retningslinje for kommunalt følgje på ferie- og fritidsreise for personar med nedsett funksjonsevne](https://innsyn.sing.no/alver/innsyn_mote/wfinnsyn.ashx?response=journalpost_detaljer&journalpostid=2020066392&)
* KDP helse, sosial og omsorg – planprogram
* KDP oppvekst – planprogram
* Samarbeidsavtale med Austrheim kommune – Åsheim skulekrins
* Busetting av flyktningar
* Partinemning for medlemmer som melder seg ut av politiske parti
* Behandling av fleire ulike områdeplanar og reguleringsplanar
* Ulike gebyr og betalingssatsar
* Budsjett og økonomiplan 2021-2024

Frekhaug, 19. januar 2021
For kommunestyregruppa,

Øyvind H Oddekalv